Olenegorsk

Olenegorsk (, ) om Venäman lidn Murmanskan agjan keskuzpalas. Se om Olenegorskan lidnümbrikon administrativine keskuz, täuz' oficialine nimituz — «Olenegorsk-lidn alištunudenke territorijanke».

 Istorii 
Saudihe Olen'j-raudtestancijad (, nüg. Olenegorsk-stancii) vl 1916 kaiken Murmanskan raudten ühtes. Nügüd'aigaižen eländpunktan aluz om pandud vl 1949 Olen'j-radnikžiloks (Оленья) samha raudkivendod. Se sai lidnan statusad nügüdläiženke nimenke vl 1957.

Olenegorskan ižandusen päsarakod oma kaivuztegimišt (raudkivendon koncentrat i üläkoncentrat, raudasiž-stroncijasine tuhk), sauvondmaterialiden tehmine (silikatine savič, šebin'), standartatoman mašiništon i varapaloiden pästand kaivuzmetallurgižiden edheotandoiden täht, raudasižed valamižtegesed.

 Geografijan andmused 
Lidn sijadase ümbrikon päivlaskmas, Permusjärven suvipäivlaskmaižel randal ( 24 km² pindanke, Vauktan meren bassein), 151 m ü.m.t. keskmäižel korktusel. Kaivuzkombinat sijadase ani lodeheze lidnaspäi, Kahjärven randal ( 11 km² pindanke, Barencan meren bassein).

Matkad Murmanskhasai om ühesakümne nell' kilometrad pohjoižhe orhal, 105 km raudtedme vai «Kol»-avtotedme. Lähembaine lidn om Mončegorsk 35 km suvipäivlaskmha niil-žo teil.

 Tobmuz 
Visokii-sodaeländpunkt («korged», 6860 rist. vl 2010), kaks' pen't raudtestancijad da pen' Imandr-külä mülüdas lidnümbrikho Olenegorskan ližaks. Lidnümbrikon pind om 1889 nellikkilometrad.

Lidnümbrikon tobmuden pämez' om sen Administracijan pämez'. Edeližed lidnan Administracijan pämehed oma Ivan Lebedev (tal'vku 2021 — kezaku 2024), Oleg Samarskii (sügüz'ku 2013 — reduku 2021). Lidnümbrikon Deputatoiden nevondkundan ezimez' om Jelena Potaš vn 2023 redukuspäi. Edeline lidnan nevondkundan ezimez' om Aleksandr Läpko, oli radnikusel vn 2023 redukuhusai.

 Eläjad 
Vn 2010 Venäman rahvahanlugemižen mödhe lidnan eläjiden lugu oli 23 072 ristitud, lidnümbrikon — 30 021 ristitud, vn 2021 lidnan — 21 438 ristitud. Vl 2017 kaik 21 039 ristitud elihe lidnas i 29 849 ristitud kaikes lidnümbrikos. Kaikiš suremb lidnan ristitišt oli 35 800 eläjid vl 1992.

Rahvahad (lidnümbrik, enamba 1 % vl 2010, ozutadud rahvahudenke): venälaižed — 89,3 %, ukrainalaižed — 5,1 %, vaugedvenälaižed — 1,8 %, toižed rahvahad — 3,8 %.

Ortodoksižen hristanuskondan koume jumalanpertidOlenegorskan pühäpertid sobory.ru-saital.  oma saudud lidnas: kaks' jumalanpertid i časoun'.

 Openduz 
Lapsiden opendusen aluzkundad oma seičeme nimitadud i nomeruidud päivkodid (nomer 2, 6, 9, 12..15), kaks' aluzškolad (nomer 7 i 21), koume keskškolad (nomer 4 i 22 lidnas, nomer 13 Visokii-eländpunktas), korrekcine škol-internat, školanirdpol'žen radon keskuz, muzikškol, čomamahtoine škol, čomamahtoiden škol Visokii-eländpunktas, lapsiden da norišton Olimp-sportškol.

Professionaližen opendusen aluzkundad: kaivuztegimišton kolledžOlenegorskan kaivuztegimišton kolledžan sait (olgpk.ru). , Hibinoiden tehnižen kolledžan filial, Murmanskan, Petroskoin i Moskvan üläopendusen aluzkundoiden koume filialad.

 Transport 
Kundaline avtobusmaršrut ühtenzoitab lidnad aviabazanke. Aviabaz sijadase Visokii-sodažilos päivnouzmha lidnaspäi, Permusjärven vastrandal.

Ezilidnelektrojonuz ajab Murmanskhasai i Apatitoihesai. Raudte i «Kol»-avtote oma lidnan päivnouzmaižeks röunaks.

 Galerei 

 Homaičendad 

 Irdkosketused 
 Lidnümbrikon tobmuden sait (olenegorsk.gov-murman.ru). 
 Lidnan informacine sait (olenegorsk.murman.ru). 

Kategorii:Venäman lidnad
Kategorii:Eländpunktad kirjamišton mödhe
Kategorii:Murmanskan agjan lidnad
Kategorii:Murmanskan agjan lidnümbrikod